作者:董穎
標題:薄媚
內容:怒潮卷雪，魏岫布雲，越襟吳帶如斯。有客經遊，月伴風隨。值盛世。觀此江山美。合放懷、何事卻興悲。不為回頭，舊谷天涯。為想前君事。越王嫁禍獻西施。吳即中深機。闔廬死。有遺誓。句踐必誅夷。吳未乾戈出境，倉卒越兵，投怒夫差。鼎沸鯨鯢。越遭勁敵，可憐無計脫重圍。歸路茫然，城郭丘墟，飄泊稽山裡。旅魂暗逐戰塵飛。天日慘無輝。